«Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр Къаншыкъуей Р. Хь. етыным и IуэхукIэ Къэбэрдей-Балъкъэр Республикэм и Iэтащхьэм и Указ
КъытщIэхъуэ щIэблэр егъэджэнымрэ гъэсэнымрэ хуищIа хэлъхьэныгъэшхуэм папщIэ «Къэбэрдей-Балъкъэр Республикэм и пащхьэм щиIэ фIыщIэхэм папщIэ» орденыр Къаншыкъуей Риммэ Хьэмид и пхъум етын.
Къэбэрдей-Балъкъэр Республикэм
и Iэтащхьэ КIУЭКIУЭ Юрий
Налшык къалэ
2018 гъэм фокIадэм и 10-м
№133-УГ
Къаншыкъуей Риммэ Хьэмид и пхъур КъБАССР-м щыщ Старэ Урыху къуажэм (иджыпсту Хьэтуейщ) 1938 гъэм къыщалъхуащ.
КъБКъУ-м щыщIэса лъэхъэнэм студент отрядым хэту тIэунейрэ щIыщIэхэм щыIащ. 1961 гъэм Нарткъалэ дэт курыт еджапIэ №3-м инджылызыбзэмкIэ егъэджакIуэу лэжьэн щыщIидзащ. 1978 гъэм щегъэжьауэ 2001 гъэм пенсэм кIуэху Нарткъалэ дэт лицей №1-м инджылызыбзэмкIэ и егъэджакIуэу щытащ. Абы зэхилъхьащ хамэ къэралыбзэ егъэджынымкIэ къэрал псом щызэлъащIыса методикэр.
«СССР-м и цIыхубэ егъэджакIуэ», «РСФСР-м цIыхубэм щIэныгъэ егъэгъуэтынымкIэ и отличник» цIэхэр къыфIащащ. ГуащIэдэкI Бэракъ Плъыжь орденыр, КъБР-м и ЩIыхь тхылъыр, «ЩIыщIэхэмрэ ябгынэжа щIыхэмрэ къэзыIэтыжахэм зэращыщым папщIэ», «ГуащIэдэкI щIыхь», «Псэемыблэж лэжьыгъэм папщIэ», «В.И. Лениныр къызэралъхурэ илъэси 100 зэрырикъум и щIыхькIэ» медал- хэр, «СССР-м егъэджэныгъэмкIэ и отличник» бгъэхэIу дамыгъэр къратащ.
СССР-м и Совет Нэхъыщхьэм и депутату, щIыпIэ унафэр зезыгъакIуэ органхэм я депутату щытащ. Къаншыкъуей Р. Хь. и цIэр иратхащ «Къэбэрдей-Балъкъэрым и ГуащIэдэкI щIыхь» республикэ щIыхь пхъэбгъум.
